text: 31-årig blev efterlyst efter retssag - nu er han anholdt
  17 september 2018 kl. 18.37
  Den 31-årige Jesper Hovgaard, der mandag eftermiddag forsvandt fra retten i Sønderborg, er mandag aften blevet anholdt.
  Mandag aften har politiet anholdt den 31-årige mand, der om eftermiddagen forsvandt fra retten i Sønderborg, efter han var blevet idømt ni års fængsel for vold med døden til følge.
  Manden forsvandt, ifølge TV SYDs reporter, der var til stede i retten, efter at dommeren havde kendt manden skyldig. Under en pause satte manden sig ud i en bil og forlod stedet, inden han nåede at modtage dommen på ni års fængsel.
  Ifølge Syd- og Sønderjyllands Politi bliver han fremstillet for en dommer tirsdag med krav om fængsling.
  
  